**Likumprojekta**

**„Grozījumi Valsts un pašvaldību institūciju amatpersonu un darbinieku atlīdzības likumā”**

**sākotnējās ietekmes novērtējuma ziņojums (anotācija)**

|  |
| --- |
| I. Tiesību akta projekta izstrādes nepieciešamība |
| 1. | Pamatojums | Likumprojekts izstrādāts atbilstoši Ministru kabineta 2012.gada 17.aprīļa sēdē nolemtajam (protokols Nr.20 38.§ 8.punkts) un Ministru kabineta 2012.gada 24.aprīļa sēdē nolemtajam (protokols Nr.22 53.§), kā arī 2012.gada 16.augusta sēdē nolemtajam (protokols Nr.46 22.§ 3.punkts), kas paredz uzdevumu Finanšu ministrijai izstrādāt un iesniegt grozījumus Valsts un pašvaldību institūciju amatpersonu un darbinieku atlīdzības likumā (turpmāk – atlīdzības likums). Tā kā likumprojektā ietvertie jautājumi skar 2013.gada budžetu, likumprojekts virzāms likumprojekta „Par valsts budžetu 2013.gadam” paketē. |
| 2. | Pašreizējā situācija unproblēmas | Šobrīd atlīdzības likumā noteikts, ka vēlēto amatpersonu atlīdzības noteikšanā tiek piemērots Centrālās statistikas pārvaldes (turpmāk – CSP) oficiālajā statistikas paziņojumā publicētais valstī strādājošo aizpagājušā gada mēneša vidējās darba samaksas apmērs, kuram tiek piemērots koeficients. Ar likuma pārejas noteikumiem piemērojamais CSP rādītājs 2012.gadā ir iesaldēts un noteikts 2009.gada 1.pusgada līmenī. Nacionālās elektronisko plašsaziņas līdzekļu padomes kompetencē ir nodrošināt sociāli nozīmīgas informācijas vispārēju pieejamību un netraucētu brīvas, demokrātiskas diskusijas uzturēšanu un attīstību. Lai nodrošinātu iepriekšminēto funkciju sekmīgu īstenošanu, nepieciešams nodrošināt Nacionālās elektronisko plašsaziņas līdzekļu padomes locekļiem konkurētspējīgu atalgojumu.Atlīdzības likums 2012.gadā nosaka iespēju izmaksāt prēmiju atsevišķu valsts institūciju nodarbinātajiem, kuri ir iesaistīti ēnu ekonomikas apkarošanas pasākumu īstenošanā, ja viņu darbības rezultātā ir būtiski uzlabota situācija ēnu ekonomikas apkarošanā un godīgas konkurences veicināšanā. Ņemot vērā jautājuma aktualitāti, nepieciešams paredzēt šādu normu arī 2013.gadā. Lai nodrošinātu efektīvu valsts parāda vadību, 2013.gadā nepieciešams paredzēt iespēju prēmēt Valsts kases amatpersonas (darbiniekus) par ieguldījumu valsts budžeta izdevumu samazināšanā, nodrošinot valsts parāda vadību. 2012.gadā ir noteikts aizliegums izmaksāt prēmijas valsts un pašvaldību institūciju amatpersonām un darbiniekiem, izņemot atsevišķu likuma pārejas noteikumos noteiktu institūciju amatpersonām un darbiniekiem, kā arī likuma 16.panta trešajā daļā noteiktajos gadījumos –par drošsirdīgu un pašaizliedzīgu rīcību, nozieguma novēršanu vai atklāšanu. Lai 2013.gadā paaugstinātu arī pārējo institūciju amatpersonu un darbinieku motivāciju, nepieciešams papildināt likumprojektu ar normām, kas dod iespēju izmaksāt prēmijas arī citu institūciju amatpersonām un darbiniekiem, gadījumos ja ir uzlaboti attiecīgo institūciju darbības izpildes rādītāji.Līdz 2011.gada 31.decembrim bija spēkā Atlīdzības likuma norma, ka Valsts probācijas dienests (turpmāk – VPD) apdrošina amatpersonu (darbinieku) veselību, kuras ir pakļautas riskam, veicot sociālās uzvedības korekcijas pasākumus soda izciešanas vietās, apmeklējot notiesātos brīvības atņemšanas iestādēs, veicot nosacīti notiesāto personu, pirms termiņa no soda atbrīvoto personu, kā arī to personu uzraudzību, pret kurām izbeigts kriminālprocess, tās nosacīti atbrīvojot no kriminālatbildības, un īstenojot probācijas programmas, organizējot un vadot kriminālsoda – piespiedu darba – izpildi, organizējot audzinoša rakstura piespiedu līdzekļa – sabiedriskā darba – izpildi. Tomēr pēc Tieslietu ministrijas rīcībā esošās informācijas šāda apdrošināšana kopš atlīdzības likuma darbības sākuma netika veikta. Līdz ar to pastāvēja situācija, ka VPD ilgstoši nepildīja tai likumā noteikto pienākumu, tādejādi radot pamatu iespējamām tiesvedībām no amatpersonu puses. Šāda situācija Tieslietu ministrijas ieskatā bija nepieļaujama, jo varēja izraisīt neprognozējamas sekas tiesvedību veidā. Ņemot vērā minēto, tika izstrādāti grozījumi atlīdzības likuma 37.pantā (2012.gada 1.janvāra redakcijā), kura septītā daļa šobrīd noteic, ka Valsts probācijas dienests apdrošina pret nelaimes gadījumiem attiecīgās amatpersonas (darbiniekus), kuras ir pakļautas dzīvības vai veselības apdraudējumam (riskam). Ņemot vērā minēto, VPD tika noteikta obligāta atsevišķu kategoriju amatpersonu apdrošināšana pret nelaimes gadījumiem.Tieslietu ministrijā 2012.gada 21.maijā tika saņemta Tiesībsargs vēstule, ar kuru pārsūtīts atzinums lietā Nr.2012-34-26K (turpmāk – Atzinums), kas ierosināta, pamatojoties uz VPD amatpersonu iesnieguma pamata, lai pārbaudītu, vai, veicot grozījumus Likumā, attiecībā uz VPD amatpersonām ir ievērots tiesiskās vienlīdzības princips. Atzinumā konstatēts, ka ar 2011.gada 15.decembra grozījumos Valsts un pašvaldību institūciju amatpersonu un darbinieku atlīdzības likumā noteikto VPD amatpersonu sociālo garantiju samazinājumu ir pārkāpts Latvijas Republikas Satversmes 91.pantā noteiktais tiesiskās vienlīdzības princips. Līdz ar to nepieciešams izstrādāt grozījumu atlīdzības likumā attiecībā uz obligātās veselības apdrošināšanas atjaunošanu VPD amatpersonām (darbiniekiem), kuras amata pienākumu veikšanas laikā ir pakļautas dzīvības vai veselības apdraudējumam.Saskaņā ar atlīdzības likuma 25.pantu karavīrs ik pēc pieciem profesionālā dienesta gadiem saņem vienreizēju pabalstu pēdējo triju mēnešu mēnešalgu un piemaksu apmērā, kāds viņam bija noteikts pamatdienesta vietā Latvijā, ja profesionālā dienesta līgums pēc tā termiņa beigām tiek pagarināts. Tādējādi 25.pants nosaka, ka karavīrs izdienas pabalstu saņem, iestājoties diviem priekšnosacījumiem: 1) ir nodienēti pieci gadi profesionālajā dienestā un 2) tiek pagarināts profesionālā dienesta līgums.Saskaņā ar Militārā dienesta likuma 20.panta trešo daļu profesionālā dienesta līgumu slēdz līdz šā likuma 41.pantā militārajam dienestam noteiktā maksimālā vecuma sasniegšanai vai uz laiku, kas nav īsāks par pieciem gadiem. Pašreizējā normas redakcija apgrūtina piecu gadu izdienas pabalsta izmaksu karavīriem, kam profesionālā dienesta līguma pagarināšanas brīdis nesakrīt ar piecu gadu nodienēto periodu. Nepamatoti attālinās piecu gadu izdienas pabalsta izmaksa karavīriem, kam profesionālā dienesta līgums ir noslēgts vai pirms piecu gadu izdienas perioda iestāšanās ir pagarināts uz laiku, kas pārsniedz piecu gadu periodu (piemēram, noslēgts uz 10 gadiem). Tas rada nevienlīdzīgu situāciju starp tiem karavīriem, kuriem 25.panta priekšnosacījumi piepildās (un tiek izmaksāts pabalsts) un tiem, kuriem profesionālā dienesta līgums ir noslēgts uz ilgāku periodu.Šobrīd Atlīdzības likuma regulējums paredz, ka amatpersonai (darbiniekam) izmaksā pabalstu sakarā ar ģimenes locekļa (laulātā, bērna, vecāku, vecvecāku, adoptētāja vai adoptētā, brāļa vai māsas) vai apgādājamā nāvi. Tomēr tiesiskais regulējums neparedz, ka tām diplomātiskā dienesta amatpersonām (darbiniekiem), kuras pastāvīgi pilda dienestu ārvalstīs, var kompensēt ceļa izdevumus no dienesta vietas un atpakaļ, lai ierastos uz ģimenes locekļu bērēm.Šobrīd likuma „Par tiesu varu” 98.pants noteic, ka tiesnesim pēc atestācijas nokārtošanas var piešķirt piekto, ceturto, trešo, otro vai pirmo kvalifikācijas klasi, savukārt piemaksu apmērs par tiesnešiem piešķirtajām kvalifikācijas klasēm ir noteikts Valsts un pašvaldību institūciju amatpersonu un darbinieku atlīdzības likumā. Atbilstoši 2011.gada 9.jūnija grozījumiem likumā „Par tiesu varu” no likuma tiek izslēgts 98.pants, pārejas noteikumu 47.punktā paredzot, ka grozījumi šā likuma 98.pantā stājas spēkā vienlaikus ar Valsts un pašvaldību institūciju amatpersonu un darbinieku atlīdzības likuma grozījumiem, kuri nosaka kārtību, kādā tiesnešiem piešķirama atlīdzība par tiesnešu profesionālās darbības novērtēšanu. Saskaņā ar 2011.gada 9.jūnija grozījumiem likumā „Par tiesu varu” ar 2013.gada 1.janvāri tiek ieviesta tiesnešu profesionālās darbības novērtēšana ar mērķi veicināt tiesneša nepārtrauktu profesionālo izaugsmi visas viņa karjeras laikā, tādējādi uzlabojot tiesneša un tiesas darba kvalitāti. Tiesneša profesionālās darbības kārtējo novērtēšanu Tiesnešu kvalifikācijas kolēģija veiks reizi piecos gados pēc tiesneša apstiprināšanas amatā bez pilnvaru termiņa ierobežojuma. Līdz ar tiesnešu profesionālās darbības novērtēšanas ieviešanu tiesnešiem vairs netiks piešķirtas kvalifikācijas klases, bet gan Tiesnešu kvalifikācijas kolēģija novērtēs tiesnešu profesionālo darbību, sniedzot pozitīvu vai negatīvu atzinumu.Šobrīd prokurori, kā arī citi juridisko profesiju pārstāvji (piemēram, zvērināti advokāti) vai tiesneši, kas strādājuši Satversmes tiesā vai pārnacionālajās tiesās, un kuru iegūtās zināšanas un pieredze būtu noderīgas tiesneša amatā, nav motivēti kandidēt uz vakantajām tiesnešu amata vietām, jo laiks, kuru viņi nostrādājuši iepriekšminētajās profesijās vai amatos, netiek ņemts vērā, aprēķinot tiesnesim noteikto piemaksu par kvalifikācijas klasi. Šobrīd likumā „Par aviāciju” un Jūrlietu pārvaldes un jūras drošības likumā ir paredzēta Transporta nelaimes gadījumu un incidentu izmeklēšanas biroja izmeklētāju apdrošināšana pret nelaimes gadījumiem, kas var notikt aviācijas nelaimes gadījuma vai jūras negadījuma vietā ķīmisko, fizisko, bioloģisko faktoru dēļ. Arī dzelzceļa satiksmes negadījumu izmeklētājiem nākas saskarties ar līdzīgiem faktoriem dzelzceļa satiksmes negadījumu izmeklēšanas vietās. Lai sakārtotu Transporta nelaimes gadījumu un incidentu izmeklēšanas biroja izmeklētāju apdrošināšanas jautājumu, nepieciešams atlīdzības likumā ietvert vienotu regulējumu, kas paredz, ka visi Transporta nelaimes gadījumu un incidentu izmeklēšanas biroja izmeklētāji ir apdrošināti pret nelaimes gadījumiem, kas var notikt attiecīgajā negadījuma vietā. Tā kā 2015.gada pirmajā pusgadā plānota Latvijas prezidentūra Eiropas Savienības Padomē, nepieciešams nodrošināt vienotus nosacījumus valsts pārvaldes iestādēs atbilstoša personāla piesaistei un motivēšanai.Ņemot vērā, ka atlīdzības likuma piemērošanas procesā konstatēts, ka atsevišķas institūcijas pieļauj dažādu likuma normu interpretāciju, nepieciešami atsevišķi redakcionāla rakstura precizējumi, lai nodrošinātu likuma normu viennozīmīgu piemērošanu. |
| 3. | Saistītie politikas ietekmes novērtējumi un pētījumi |  Projekts šo jomu neskar. |
| 4. | Tiesiskā regulējuma mērķis un būtība | Likumprojekts paredz saglabāt atsevišķus ierobežojumus ar atlīdzību saistītajiem izdevumiem arī 2013.gadā, tai skaitā, atlaišanas vai atvaļināšanas pabalsta apmēram – 95% no mēneša vidējās izpeļņas, ja amatpersona (darbinieks) pie attiecīgā darba devēja bijusi nodarbināta mazāk nekā piecus gadus; viena mēneša vidējā izpeļņa - ja vairāk nekā piecus gadus, kā arī iespēju institūcijām arī 2013.gadā noteikt nepilnu darba laiku.2013.gadā paredzēts vēlēto amatpersonu mēnešalgu apmēra aprēķināšanai piemērot Centrālās statistikas pārvaldes oficiālajā statistikas paziņojumā publicēto valstī strādājošo 2012.gada 1.pusgada mēneša vidējās darba samaksas apmēru – 474 lati. Paredzēts pārskatīt Nacionālās elektronisko plašsaziņas līdzekļu padomes locekļu mēnešalgas noteikšanā piemērojamos koeficientus, tādējādi nodrošinot padomes locekļiem konkurētspējīgu atalgojumu. Paredzēts paaugstināt piemaksu par papildu darbu, par vakanta amata vai prombūtnē esošas amatpersonas pienākumu pildīšanu no šobrīd noteiktā 20% apmēra uz 35% apmēru no mēnešalgas, kā arī paaugstināt piemaksu par personisko darba ieguldījumu un darba kvalitāti no 20% apmēra no amatpersonas (darbinieka) mēnešalgas uz 30% apmēru. Piemaksas tiek paaugstinātas, lai arī turpmāk saglabātu un noturētu speciālistus valsts pārvaldē. Tādējādi tiek paaugstināta atlīdzības mainīgā daļa, kas sekmē darbinieku motivāciju.Ar 2013.gadu atceļas ierobežojums atvaļinājuma pabalsta apmēram – tādējādi varēs izmaksāt līdz 50% no mēnešalgas (šogad– līdz 25% no mēnešalgas). Kā arī ar 2013.gadu atceļas aizliegums izmaksāt prēmiju par ikgadējo darbības un tās rezultātu novērtējumu, līdz ar to šo prēmiju varēs izmantot darbinieku motivēšanai, maksimālais prēmijas apmērs ir līdz 75% no mēnešalgas. Šie maksājumi nodrošināmi atlīdzības fonda ietvaros. 2013.gadā, tāpat kā 2012.gadā, paredzēta iespēja izmaksāt prēmiju atsevišķu valsts institūciju amatpersonām (darbiniekiem), ja viņu darbības rezultātā ir būtiski uzlabota situācija ēnu ekonomikas apkarošanā un godīgas konkurences veicināšanā. 2013.gadā paredzēta iespēja prēmēt Valsts kases amatpersonas (darbiniekus) par ieguldījumu valsts budžeta izdevumu samazināšanā, nodrošinot efektīvu valsts parāda vadību. Lēmumu par Valsts kases amatpersonu (darbinieku) prēmēšanu pieņems Ministru kabinets, pamatojoties uz Finanšu ministrijas sniegto informāciju par veiktajiem pasākumiem valsts parāda vadības efektivizēšanai.2013.gadā paredzēta iespēja prēmēt arī pārējo valsts un pašvaldību institūciju amatpersonas un darbiniekus gadījumos, ja ir uzlaboti attiecīgo institūciju darbības izpildes rādītāji vai ir nodrošināta valsts vai pašvaldību budžeta izdevumu samazināšana. Paredzēts, ka lēmumu par amatpersonu (darbinieku) prēmēšanu pieņems Ministru kabinets vai pašvaldības dome, pamatojoties uz rādītājiem par 2013.gada pirmo deviņu mēnešu faktisko izpildi.  Lai nodrošinātu, ka attiecībā uz Valsts probācijas dienesta amatpersonām (darbiniekiem), kuras amata pienākumu veikšanas laikā ir pakļautas dzīvības vai veselības apdraudējumam, ir ievērots tiesiskās vienlīdzības princips, paredzēts līdzīgi kā citām amatpersonā, kuras pakļautas riskam, noteikt obligāto veselības apdrošināšanu. Likumprojekts paredz, ka Transporta nelaimes gadījumu izmeklēšanas biroja izmeklētāji, kuri, veicot ikdienas pienākumus, var tikt pakļauti veselības vai dzīvības apdraudējumam, tiek apdrošināti pret nelaimes gadījumiem, kuri var notikt dienesta pienākumu izpildes laikā un vietā.Likumprojekts paredz, ka karavīram, kurš nepārtraukti nodienējis piecus gadus, bet kuram līdz profesionālā dienesta līguma termiņa beigām jādien vairāk par vienu gadu, izdienas pabalsts tiks izmaksās līdz ar piecu gadu izdienas sasniegšanu. Savukārt karavīram, kurš nepārtraukti nodienējis piecus gadus, bet līdz profesionālā dienesta līguma termiņa beigām jādien mazāk par gadu, šo pabalstu saņems pēc profesionālā dienesta līguma termiņa pagarināšanas. Tādējādi tiks saglabāts izdienas pabalsta izmaksas mērķis – karavīru motivācija turpināt profesionālo dienestu. Vienlaikus tiks nepārprotami noteikts, ka izdienas pabalsta saņemšanai pantā paredzētais laiks jānodien bez pārtraukumiem.Likumprojekts paredz aizstāt piemaksas par tiesnešu kvalifikācijas klasēm ar piemaksām par tiesneša amatā nostrādāto laiku. Tiesnesis, izņemot Satversmes tiesas tiesnesi, ņemot vērā tiesneša amatā nostrādāto laiku saņem piemaksu, ja tiesnesis tiesneša profesionālās darbības kārtējā novērtēšanā saņēmis pozitīvu atzinumu. Paredzēts, ka, aprēķinot laiku, par kuru tiesnesim piešķirama piemaksa par tiesneša amatā nostrādāto laiku, tajā ieskaita arī laiku, ko tiesnesis pirms iecelšanas vai apstiprināšanas amatā nostrādājis zvērināta advokāta, prokurora, Satversmes tiesas tiesneša, starptautiskās tiesas tiesneša vai pārnacionālās tiesas tiesneša amatā, attiecinot šo normu uz tiesnešiem, kuri tiks iecelti vai apstiprināti amatā pēc 2013.gada 1.janvāra. Normas, kas saistītas ar piemaksu noteikšanu par tiesneša amatā nostrādāto laiku, stāsies spēkā 2013.gada 1.janvārī, t.i. vienlaikus ar grozījumiem likumā „Par tiesu varu”, kas paredz tiesnešu profesionālās darbības novērtēšanas ieviešanu.Paredzēts, ka tiesnešiem, kuriem līdz 2013.gada 1.janvārim piešķirta piemaksa par kvalifikācijas klasi, piešķirtās piemaksas apmērs tiks saglabāts, taču šis piemaksas apmērs nevarēs pārsniegt 35 % no tiesneša mēnešalgas. Tādējādi gadījumos, kad tiesnesim līdz 2013.gada 1.janvārim ir piešķirta piemaksa par kvalifikācijas klasi 35 % apmērā no tiesneša mēnešalgas, turpmāk piemaksa par tiesneša amatā nostrādāto laiku netiks paaugstināta.Likumprojekts paredz, ka diplomātam, diplomātiskā un konsulārā dienesta amatpersonai (darbiniekam), kurš pastāvīgi pilda dienestu ārvalstīs, kompensē ceļa izdevumus no dienesta vietas ārvalstīs un atpakaļ, sakarā ar ierašanos uz ģimenes locekļa (laulātā, bērna, vecāku, vecvecāku, adoptētāja vai adoptētā, brāļa vai māsas) vai apgādājamā bērēm. Tādējādi tiks nodrošināts taisnīgs un atbilstošs sociālo garantiju tiesiskais regulējums. Saistībā ar Latvijas prezidentūra Eiropas Savienības Padomē 2015.gadā paredzēts noteikt motivācijas sistēmu prezidentūras sagatavošanā un norisē laika periodā no2014.gada 1.jūlija līdz 2015.gada 30.jūnijam iesaistītā personāla motivēšanai (darba grupu vadītāji, viņu vietnieki, eksperti u.c.) – piemaksas, prēmijas, papildu atvaļinājumu, paredzot arī deleģējumu Ministru kabinetam noteikt motivācijas elementu apmērus un izmaksas kārtību. Paredzēts arī, ka 2013.gadā sākot ar 1.jūliju amatpersona (darbinieks), kura papildus saviem tiešajiem amata pienākumiem pilda ar Latvijas prezidentūras Eiropas Savienības Padomē sagatavošanas nodrošināšanu saistītus pienākumus, var saņemt likuma 14.panta pirmajā daļā noteikto piemaksu. Likumprojekts paredz atsevišķus redakcionāla rakstura precizējumus, lai nodrošinātu likuma normu viennozīmīgu piemērošanu. |
| 5. | Projekta izstrādē iesaistītās institūcijas |  Projekta izstrādē tika iesaistīti Tieslietu ministrija, Nacionālie bruņotie spēki, Transporta nelaimes gadījumu un incidentu izmeklēšanas birojs,Valsts kanceleja. Ar Tieslietu padomes 2012.gada 18.jūnija lēmumu Nr.53 ir atbalstīti Tieslietu ministrijas izstrādātie priekšlikumi par piemaksu par tiesnešu kvalifikācijas klasēm aizstāšanu ar piemaksu par tiesneša amatā nostrādāto laiku. Tāpat Tieslietu padome nolēma atbalstīt priekšlikumu par to, ka tiesneša amatā nostrādātais laiks skaitāms no brīža, kad tiesnesis ir iecelts amatā, kā arī norādīja, ka priekšlikumos nepieciešams risināt jautājumu par tiesneša amatam radniecīgā profesijā nostrādātā laika pielīdzināšanu tiesneša amatā nostrādātajam laikam. |
| 6. | Iemesli, kādēļ netika nodrošināta sabiedrības līdzdalība |  Likumprojektam nav tiešas ietekmes uz sabiedrību kopumā. |
| 7. | Cita informācija | Nav.  |

|  |
| --- |
| II. Tiesību akta projekta ietekme uz sabiedrību |
| 1. | Sabiedrības mērķgrupa |  Valsts un pašvaldību institūciju amatpersonas un darbinieki. |
| 2. | Citas sabiedrības grupas (bez mērķgrupas), kuras tiesiskais regulējums arī ietekmē vai varētu ietekmēt | Projekts šo jomu neskar. |
| 3. | Tiesiskā regulējuma finansiālā ietekme | Projekts šo jomu neskar. |
| 4. | Tiesiskā regulējuma nefinansiālā ietekme | Projekts šo jomu neskar. |
| 5. | Administratīvās procedūras raksturojums | Projekts šo jomu neskar. |
| 6. | Administratīvo izmaksu monetārs novērtējums | Projekts šo jomu neskar. |
| 7. | Cita informācija | Nav. |

|  |
| --- |
| III. Tiesību akta projekta ietekme uz valsts budžetu un pašvaldību budžetiem |
| **Rādītāji** | **2012. gads** | Turpmākie trīs gadi (tūkst. latu) |
| **2013** | **2014** | **2015** |
| Saskaņā ar valsts budžetu kārtējam gadam | Izmaiņas kārtējā gadā, salīdzinot ar budžetu kārtējam gadam | Izmaiņas, salīdzinot ar kārtējo (2012) gadu | Izmaiņas, salīdzinot ar kārtējo (2012) gadu | Izmaiņas, salīdzinot ar kārtējo (2012) gadu |
| 1 | 2 | 3 | 4 | 5 | 6 |
| 1. Budžeta ieņēmumi: | 0 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 0 | 0 | 0 |
| 1.2. valsts speciālais budžets |  |  |  |  |  |
| 1.3. pašvaldību budžets |  |  |  |  |  |
| 2. Budžeta izdevumi: | 0 | 0 | 0 | 0 | 0 |
| 2.1. valsts pamatbudžets | 0 | 0 | 0 | 0 | 0 |
| 2.2. valsts speciālais budžets |  |  |  |  |  |
| 2.3. pašvaldību budžets |  |  |  |  |  |
| 3. Finansiālā ietekme: | 0 | 0 | 0 | 0 | 0 |
| 3.1. valsts pamatbudžets | 0 | 0 | 0 | 0 | 0 |
| 3.2. speciālais budžets |  |  |  |  |  |
| 3.3. pašvaldību budžets |  |  |  |  |  |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | 0 | 0 | 0 | 0 |
|  |  |  |  |
|  |  |  |  |
| 5. Precizēta finansiālā ietekme: | X | 0 | 0 | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets |  |  |  |  |
| 5.3. pašvaldību budžets |  |  |  |  |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): |
| 6.1. detalizēts ieņēmumu aprēķins |  |
| 6.2. detalizēts izdevumu aprēķins |  |
|  |
| 7. Cita informācija | Nacionālās elektronisko plašsaziņas līdzekļu padomes locekļu atlīdzībai 2013.gadā papildu nepieciešamais finansējums kopā - 43 541 lati (t.sk. - atalgojumam 35088 lati un darba devēja sociālās apdrošināšanas obligātajām iemaksām – 8453 lati). Nepieciešamais finansējums ir atbalstīts Ministru kabineta 2012.gada 16.augusta sēdē, izskatot jautājumu „Par valsts budžeta prioritārajiem pasākumiem 2013.- 2015.gadam”.Valsts probācijas dienesta amatpersonu un darbinieku, kuras veicot amata pienākumus ir pakļautas dzīvības un veselības apdraudējumam veselības apdrošināšanai 2013.gadā papildu nepieciešams 54 400 lati. Nepieciešamais finansējums ir atbalstīts Ministru kabineta 2012.gada 16.augusta sēdē, izskatot jautājumu „Par valsts budžeta prioritārajiem pasākumiem 2013.- 2015.gadam”.Lai ar 2013.gada 1.jūliju nodrošinātu piemaksas amatpersonām (darbiniekiem), kuri papildus saviem tiešajiem amata pienākumiem pilda ar Latvijas prezidentūras Eiropas Savienības Padomē sagatavošanas nodrošināšanu saistītus pienākumus, saskaņā ar Ministru kabineta 2012.gada 29.augusta rīkojumu Nr.413 „Par papildus nepieciešamo finansējumu Latvijas prezidentūras Eiropas Savienības Padomē 2015.gadā sagatavošanai un nodrošināšanai” likumprojektā „Par valsts budžetu 2013.gadam” ministriju budžetos programmā 96.00.00 „Latvijas prezidentūras Eiropas Savienības Padomē nodrošināšana 2015.gadā” 2013.gadam kopumā ir paredzēti izdevumi 126 847 latu apmērā.Detalizēts aprēķins amatpersonu (darbinieku) piemaksām sākot ar 2014.gada 1.jūlija un prēmijām sākot ar 2015.gada 1.jūliju, kuras iesaistītas Latvijas prezidentūras Eiropas Savienībā sagatavošanā un nodrošināšanā, tiks veikts 2013.gadāSaskaņā ar likuma „Par tiesu varu” pārejas noteikumu 41.punktu zemesgrāmatu nodaļu, rajonu (pilsētu) tiesu, apgabaltiesu un Augstākās tiesas tiesnešu profesionālās darbības kārtējo novērtēšanu Tiesnešu kvalifikācijas kolēģija pirmo reizi veic no 2013.gada 1.janvāra līdz 2016.gada 1.janvarim. Tieslietu padome pēc tieslietu ministra un Augstākās tiesas priekšsēdētāja priekšlikuma apstiprina tiesnešu sarakstu, atbilstoši kuram secīgi tiek veikta tiesnešu profesionālās darbības kārtējā novērtēšana. Ņemot vērā minēto, plānots, ka minētais tiesnešu saraksts tiks veidots tādējādi, ka tiesnešu profesionālās darbības kārtējai novērtēšanai, kas tiks veikta 2013.gadā, nebūs nepieciešami papildus budžeta līdzekļi. 2014.gadā un 2015.gadā tiesnešu piemaksas par tiesnešu amatā nostrādāto laiku nodrošināmas atlīdzības fonda ietvaros.Norma, kas paredz, ka diplomātam, diplomātiskā un konsulārā dienesta amatpersonai (darbiniekam), kurš pastāvīgi pilda dienestu ārvalstīs, kompensē ceļa izdevumus no dienesta vietas ārvalstīs un atpakaļ, sakarā ar ierašanos uz ģimenes locekļa (laulātā, bērna, vecāku, vecvecāku, adoptētāja vai adoptētā, brāļa vai māsas) vai apgādājamā bērēm nodrošināma atlīdzības fonda ietvaros.Transporta nelaimes gadījumu un incidentu izmeklēšanas biroja izmeklētāju apdrošināšanai pret nelaimes gadījumiem nav ietekmes uz valsts budžetu un pašvaldību budžetiem. Apdrošināšanas prēmijas izmeklētājiem tiks apmaksātas no Izmeklēšanas biroja budžeta līdzekļiem, un papildus līdzekļi šim mērķim netiks prasīti.Likumprojektā ietvertie citi grozījumi nodrošināmi atlīdzības fonda ietvaros. |

|  |
| --- |
| IV. Tiesību akta projekta ietekme uz spēkā esošo tiesību normu sistēmu |
| 1. | Nepieciešamie saistītie tiesību aktu projekti | Likumprojekts ir skatāms vienlaikus ar valsts budžeta 2013.gadam likumprojekta paketi.Nepieciešams veikt grozījumu Jūrlietu pārvaldes un jūras drošības likumā, izliedzot normu par Transporta nelaimes gadījumu un incidentu izmeklēšanas biroja izmeklētāju apdrošināšanai pret nelaimes gadījumiem. |
| 2. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| *Projekts šo jomu neskar.* |

|  |
| --- |
| VI. Sabiedrības līdzdalība un šīs līdzdalības rezultāti |
| *Projekts šo jomu neskar.* |

|  |
| --- |
| VII. Tiesību akta projekta izpildes nodrošināšana un tās ietekme uz institūcijām |
| 1. | Projekta izpildē iesaistītās institūcijas  | Projekta izpildi nodrošinās valsts un pašvaldību institūcijas normatīvajos aktos noteiktajā kārtībā. |
| 2. | Projekta izpildes ietekme uz pārvaldes funkcijām  | *Projekts šo jomu neskar.* |
| 3. | Projekta izpildes ietekme uz pārvaldes institucionālo struktūru.Jaunu institūciju izveide | *Projekts šo jomu neskar.* |
| 4. | Projekta izpildes ietekme uz pārvaldes institucionālo struktūru.Esošu institūciju likvidācija | *Projekts šo jomu neskar.* |
| 5. | Projekta izpildes ietekme uz pārvaldes institucionālo struktūru.Esošu institūciju reorganizācija | *Projekts šo jomu neskar.* |
| 6. | Cita informācija | Nav |

Finanšu ministrs A.Vilks

13.09.2012 13:18

3 014

I.Ošiņa

tālr.: 67095662, fakss: 67095541,

e-pasta adrese: Inga.Osina@fm.gov.lv